CELEX: 62019TN0497
Language: sk
Date: 2019-07-08 00:00:00
Title: Vec T-497/19: Žaloba podaná 8. júla 2019 — CZ a i./ESVČ

9.9.2019   
            
            
               SK
            
            
               Úradný vestník Európskej únie
            
            
               C 305/62
            
         
      Žaloba podaná 8. júla 2019 — CZ a i./ESVČ
      (Vec T-497/19)
      (2019/C 305/72)
      Jazyk konania: francúzština
      
         Účastníci konania
      
      
         Žalobcovia: CZ, DB, DC a DD (v zastúpení: J.-N. Louis. avocat)
      
         Žalovaná: Európska služba pre vonkajšiu činnosť
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie ESVČ zo 4. júna 2018, ktorým sa zamieta ich žiadosť,
               
            
                  —
               
               
                  uložil ESVČ povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby o neplatnosť rozhodnutia ESVČ, ktorým sa zamieta ich žiadosť o prijatie opatrení na ukončenie porušenia zásady rovnocennosti kúpnej sily medzi úradníkmi a zamestnancami bez ohľadu na ich miesto výkonu služby, žalobcovia uvádzajú tri žalobné dôvody.
      
                  1.
               
               
                  Prvý žalobný dôvod založený na porušení povinnosti odôvodnenia a zásady rovnocennosti kúpnej sily medzi úradníkmi bez ohľadu na miesto ich výkonu služby. Žalobcovia v prvom rade tvrdia, že napadnuté rozhodnutie sa vyznačuje úplnou absenciou odôvodnenia, ktorá im bráni pochopiť dôvodnosť tohto rozhodnutia a znemožňuje Všeobecnému súdu vykonať svoje súdne preskúmanie. V druhom rade sa žalobcovia domnievajú, že svoje povinnosti vykonávajú za rovnakých podmienok, ako ich kolegovia pracujúci na zastúpení Európskej komisie v Paríži, a že by preto mali rovnako ako oni dostávať paušálny príspevok. Napokon sa domnievajú, že dodržiavanie zásady rovnocennosti kúpnej sily je nezlučiteľné s existenciou rovnakého korekčného koeficientu pre úradníkov pridelených do Paríža, Štrasburgu, Marseille a Valenciennes.
               
            
                  2.
               
               
                  Druhý žalobný dôvod založený na porušení zásady rovnosti zaobchádzania a zákazu diskriminácie tým, že žalobcovia na rozdiel od svojich kolegov pridelených na zastúpenie Európskej komisie v Paríži nedostávajú paušálny príspevok, hoci plnia svoje povinnosti za rovnakých podmienok ako oni.
               
            
                  3.
               
               
                  Tretí žalobný dôvod založený na porušení povinnosti náležitej starostlivosti, ktorá vyžaduje, aby príslušný orgán uviedol v odôvodnení napadnutého rozhodnutia dôvody, ktoré ho viedli k tomu, aby prevládol záujem služby.